กรมชลประทาน ขานรับนโยบาย เดินหน้าเก็บกักน้ำไว้ในแหล่งน้ำทั่วประเทศ ตั้งแต่เมษายนไปจนถึงมิถุนายนนี้
นายประพิศ จันทร์มา อธิบดีกรมชลประทาน เปิดเผยว่า กรมชลประทาน ดำเนินการตามนโยบายของรัฐบาล โดย กอนช. และนายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ ให้ทุกโครงการชลประทานทั่วประเทศ เร่งเก็บกักน้ำไว้ในอ่างเก็บน้ำและแหล่งน้ำธรรมชาติต่างๆ ตั้งแต่บัดนี้ไปจนถึงเดือนมิถุนายน 2654 เพื่อรองรับภาวะฝนทิ้งช่วงในช่วงกรกฎาคม-สิงหาคม 2564 โดยให้ควบคุมการเก็บกักน้ำให้อยู่ในเกณฑ์ควบคุมและสอดคล้องกับสภาวะฝนที่ตกลงมาในแต่ละพื้นที่ เพื่อไม่ให้กระทบต่อพื้นที่ด้านท้ายอ่างเก็บน้ำ พร้อมกันนี้ ยังได้สั่งการให้ทุกโครงการชลประทานทั่วประเทศ เร่งรัดงานโครงการพัฒนาแหล่งน้ำและงานเพิ่มประสิทธิภาพการเก็บกักน้ำในแหล่งน้ำธรรมชาติในพื้นที่ต่างๆ  ไม่ว่าจะเป็นอ่างเก็บน้ำ ประตูระบายน้ำในแม่น้ำสายหลัก เพื่อบรรเทาปัญหาอุทกภัยและเก็บกักน้ำไว้ให้ประชาชนในพื้นที่ได้ใช้ประโยชน์ อาทิ โครงการอ่างเก็บน้ำห้วยน้ำรีอันเนื่องมาจากพระราชดำริ จังหวัดอุตรดิตถ์ โครงการประตูระบายน้ำลำน้ำพุง-น้ำก่ำอันเนื่องมาจากพระราชดำริ จังหวัดสกลนคร โครงการเพิ่มปริมาณน้ำในอ่างเก็บน้ำเขื่อนแม่กวงอุดมธารา จังหวัดเชียงใหม่ และโครงการอ่างเก็บน้ำลำน้ำชีอันเนื่องมาจากพระราชดำริ จังหวัดชัยภูมิ เป็นต้นนอกจากนี้ ยังได้สั่งการให้ทำการตรวจสอบอาคารชลประทาน ให้อยู่ในสภาพพร้อมใช้งานเพื่อเตรียมรับน้ำในช่วงฤดูฝนนี้และเตรียมพร้อมเครื่องจักร เครื่องมือ ตลอดจนจัดกำลังคนให้มีความพร้อมอยู่เสมอ ที่สำคัญขอให้เฝ้าระวังติดตามสภาพอากาศจากกรมอุตุนิยมวิทยาอย่างใกล้ชิด เพื่อให้การบริหารจัดการน้ำในช่วงฤดูฝนเป็นไปตามแผนที่กำหนดและเกิดผลกระทบต่อประชาชนน้อยที่สุด